Propovjednik (Šarić)/Glava 7.
1 Bolje je dobro ime nego dobro ulje, i dan smrti više je vrijedan, nego dan rođenja. 

2 Bolje je ići u kuću žalosti negoli u kuću, gdje se gosti, jer je ovdje kraj svakoga čovjeka, i tko još živi, prima to k srcu. 

3 Bolje je zabrinutost nego smijeh, jer ako je i žalosno lice, može ipak biti veselo srce. 

4 Srce mudrih ljudi boravi u kući žalosti, a srce ludih u kući veselja. 

5 Bolje je poslušati ukor mudroga, negoli slušati hvalospjev luđaka! 

6 Jer kao što prasak trnja pod kotlom, takvo je smijanje luđaka. I to je taština! 

7 Jer tlačenje čini mudra čovjeka ludim, i mićenje pokvari srce. 

8 Bolji je svršetak jedne stvari nego njezin početak i bolja je strpljivost nego oholost! 

9 Srdžbi se ne podaji prebrzo, jer srdžba prebiva u grudima ludih! 

10 Ne govori: "Kako je to, da su prije bila vremena bolja nego danas?" Jer mudrost ti ne udahnu to pitanje. 

11 Dragocjena je mudrost kao baština i probitak onima, koji vide sunce. 

12 Jer je u sjeni mudrosti čovjek tako dobro zaklonjen kao u sjeni novaca; a znanje mudrosti ima prednost u tom, što daje život onome, koji je posjeduje. 

13 Pogledaj djelo Božje; tko može ispraviti što je on iskrivio? 

14 Je li ti dobro, budi dobre volje; ako ti je zlo, onda upamti: jedno i drugo Bog je tako naredio, da ne pronađe čovjek što ga čeka. 

15 Obadvoje vidjeh u ništavim danima svojim: ima pravednika, koji propadaju unatoč pravdi svojoj, i ima bezbožnika, koji dugo živu unatoč pokvarenosti svojoj. 

16 Ne budi previše pravedan, i ne budi premudar; zašto da se uništavaš? 

17 Ne budi previše bezbožan i ne budi lud; zašto bi umro prije vremena? 

18 Bilo bi dobro, kad bi čvrsto držao ovo, a ono ne dao iz ruku, jer tko se boji Boga, umakne obojemu. 

19 Mudrost daje mudrome više moći, nego što je imaju u gradu desetorica samosilnika. 

20 Jest, ni jedan čovjek na zemlji nije tako pravedan, da bi činio samo dobro i nikada se ne ogriješio. 

21 Ne primaj k srcu svako brbljanje, što kola naokolo; inače bi, mogao čuti, kako te grdi tvoj vlastiti sluga. 

22 Jer često puta - ti to znaš - sam si grdio druge. 

23 Sve sam to ja istražio mudrošću. Mislio sam da postanem mudar, ali je mudrost ostala daleko od mene. 

24 A ono što je daleko i duboko, vrlo duboko, - tko ga može naći? 

25 Opet se prihvatih i upravih srce svoje na to, da mudrujem i istražujem i da tražim mudrost i razboritost i da spoznam, je li zloća ludost i bezumlje jarost. 

26 Tada nađoh: gorča je od smrti žena; jer je ona mreža, srce je njezino zamka ruke su njezine okovi; tko je u milosti kod Boga, može joj izmaći, a grješnik pripadne k njoj. 

27 Gle, to nađoh, veli propovjednik, spajajući jedno s drugim, da dođem do spoznaje. 

28 A što sam uvijek tražio i nikada ne našao: čovjeka jednoga između tisuća nađoh, a žene među svima ovima ne nađoh. 

29 Gle, to nađoh: iskrena je Bog stvorio čovjeka; ali oni traže mnoge spletke. 

Propovjednik (Šarić)